Niels Buus, GomSpace i Aalborg, træder ind i en række af prominente modtagere af Danmarks mest prestigefyldte ledelsespris

Adm. direktør Niels Buus fra GomSpace, som er verdens førende producent af nanosatellitter, er blevet kåret som Årets Leder i Danmark 2017. Direktøren fra Aalborg-virksomheden har fået flest stemmer i en afstemning på Ledernes hjemmeside, og det betyder, at Niels Buus nu indtræder i et ærefuldt selskab af modtagere af landets mest prestigefyldte ledelsespris, hvor prominente navne som Nils Smedegaard-Andersen, Mærsk, Jørgen Vig Knudstorp, LEGO, er blandt de tidligere modtagere. - Det er helt fantastisk, både for mig og for virksomheden. Vi er jo børsnoterede, og der kigger man på resultater og på ledelsen, siger Niels Buus til TV2 Nord og tilføjer, at han nok lige skal bruge en uges tid på helt at forstå sin nye titel. Prisen blev overrakt til Niels Buus af formanden for Lederne, Svend Askær. Det skete på konferencen Ledelsens Dag i København for øjnene af flere end 700 danske ledere. 17-dobling af antal medarbejdere Den 60-årige civilingeniøruddannede Niels Buus tiltrådte i 2014 som direktør for GomSpace. Dengang var der kun 10 ansatte. I år har antallet af medarbejdere rundet 170, og det er Niels Buus´ forventning, at der i løbet af de kommende år vil blive skabt yderligere flere hundrede jobs. - Det er meget vigtigt for mig at sige, at ingen gør noget alene, og også i forbindelse med denne pris er det GomSpace og alle medarbejderne, der i det daglige lægger grunden til, at sådan noget kan lade sig gøre, siger Niels Buus. Satellitter i mælkekarton-størrelse GomSpace, der producerer satellitter på størrelse med mælkekartoner, har ud over hovedkontoret i Aalborg afdelinger i Washington, Singapore, Luxembourg og Uppsala. Selskabet blev børsnoteret i 2016. Øvrige kandidater til at blive Årets Leder 2017 var direktør i KMD Betina Hagerup, CEO Jacob Holm fra møbelproducenten Fritz Hansen, CEO i Teva og forhenværende CEO i Lundbeck Kåre Schultz og Marianne Dahl Steensen, direktør i Microsoft Danmark. Her er det muligt at se et portræt, som Lederne har lavet af Niels Buus i forbindelse med nomineringen: https://www.lederne.dk/ledelse-i-dag/portraet-og-debat/ledelsesportraetter/niels-buus/